CELEX: 32021D0674
Language: lt
Date: 2021-04-21 00:00:00
Title: Komisijos įgyvendinimo sprendimas (ES) 2021/674 2021 m. balandžio 21 d. dėl prašymo užregistruoti Europos piliečių iniciatyvą „Valstybės tarnautojų mainų programa“ (Civil Servant Exchange Program (CSEP)) (pranešta dokumentu Nr. C(2021) 2784) (Tekstas autentiškas tik anglų kalba)

2021 4 26   
               
               
                  LT
               
               
                  Europos Sąjungos oficialusis leidinys
               
               
                  L 141/25
               
            
         KOMISIJOS ĮGYVENDINIMO SPRENDIMAS (ES) 2021/674
         2021 m. balandžio 21 d.
         dėl prašymo užregistruoti Europos piliečių iniciatyvą „Valstybės tarnautojų mainų programa“ (Civil Servant Exchange Program (CSEP))
         
            
               (pranešta dokumentu Nr. C(2021) 2784)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. vasario 27 d. Komisijai pateiktas prašymas užregistruoti Europos piliečių iniciatyvą „Valstybės tarnautojų mainų programa“ (CESP);
                  
               
                     (2)
                  
                  
                     iniciatyvos tikslai išdėstyti taip: „Mes, Europos studentai ir būsimi valstybės tarnautojai, manome, kad mainai neturi baigtis su studijomis. Todėl siūlome sudaryti Europos Sąjungos valstybių narių valstybės tarnautojų mainų ir mokymo programą (angl. Civil Servant Exchange Program, CSEP). Šios „Erasmus“ analogiškos valstybės tarnybos programos tikslas – suteikti ES valstybių narių valstybės tarnautojams galimybę įgyti 2–12 mėnesių darbo panašioje kitos valstybės narės tarnyboje patirtį. Per mainus valstybės tarnautojai galėtų ir toliau iš savo kilmės valstybės gauti darbo užmokestį, o šį ES kompensuotų, jei, einant lygiavertes pareigas, jis būtų mažesnis už priimančiosios valstybės darbo užmokestį. CSEP padėtų stiprinti darbuotojų judėjimo laisvę, skatinti valstybės tarnybas keistis gerąja patirtimi ir gerinti valstybių narių ryšius Europos Sąjungoje. Be to, CSEP padėtų įveikti daugybę sunkumų, su kuriais valstybės tarnautojai susiduria dirbdami su kolegomis iš Europos. Europos šalių valstybės tarnautojų dėka CSEP duotų naują impulsą piliečių vienybei jų pačių labui.“;
                  
               
                     (3)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Visų pirma jame išdėstyta numanoma programos nauda, t. y. įgyti europinės patirties, ugdyti papildomus įgūdžius ir keistis gerąja patirtimi, taip pat stiprinti Sąjungos ir jos valstybių narių ryšius. Priede nurodyta, kad programa galėtų pasinaudoti daugelio kategorijų valstybės tarnautojai, pavyzdžiui, mokytojai, visuomenės sveikatos priežiūros darbuotojai ir baudžiamosios, teisminės ir administracinės sistemos darbuotojai. Jame taip pat aptariamas mainuose dalyvausiančių tarnautojų darbo užmokestis ir Sąjungos finansinis įnašas;
                  
               
                     (4)
                  
                  
                     iniciatyvoje siūloma sudaryti mainų programą, t. y. teisinę sistemą, pagal kurią valstybės narės, paisydamos subsidiarumo principo ir atitinkamos ES bei jos valstybių narių kompetencijos, galėtų savanoriškai savo administracijoje paskirti darbo vietas, kurios mainais būtų siūlomos kitų valstybių narių valstybės tarnautojams; taip pat numatoma galimybė riboti šios programos atvėrimą tam tikroms funkcijoms, kad būtų užtikrinta viešoji tvarka ir svarbios nacionalinės viešosios informacijos saugumas;
                  
               
                     (5)
                  
                  
                     kadangi programa siekiama plėtoti valstybės tarnautojų keitimąsi informacija ir gerąja patirtimi, Komisija pagal Sutarties 149 straipsnį turi įgaliojimus pasiūlyti ją kaip skatinamąją priemonę valstybių narių bendradarbiavimui ir jų veiklai užimtumo srityje paremti;
                  
               
                     (6)
                  
                  
                     be to, programa taip pat galėtų būti pasiūlyta remiantis Sutarties 165 straipsnio 4 dalimi ir 166 straipsnio 4 dalimi, nes ja siekiama skatinti mokytojų ir dėstytojų judumą bei plėtoti švietimą ir profesinį mokymą;
                  
               
                     (7)
                  
                  
                     galiausiai programa galėtų būti pasiūlyta remiantis Sutarties 197 straipsnio 2 dalimi, nes ja būtų siekiama pagerinti valstybių narių administracinius gebėjimus įgyvendinti Sąjungos teisę;
                  
               
                     (8)
                  
                  
                     dėl šių priežasčių nėra taip, kad kuri nors pasiūlytos iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (9)
                  
                  
                     organizatorių grupė pateikė tinkamų įrodymų, kad iniciatyva atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė kontaktinius asmenis;
                  
               
                     (10)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (11)
                  
                  
                     todėl iniciatyva „Valstybės tarnautojų mainų programa“ (CSEP) turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Valstybės tarnautojų mainų programa“ (CSEP) užregistruojama.
         
         
            2 straipsnis
            Šis sprendimas skirtas Europos piliečių iniciatyvos „Valstybės tarnautojų mainų programa“ (CSEP) organizatorių grupei, kuriai kaip kontaktiniai asmenys atstovauja Johan GONCALVES ir Adam MAZOYER.
         
         
            Priimta Briuselyje 2021 m. balandžio 21 d.
            
               
                  Komisijos vardu
               
               
                  Pirmininko pavaduotoja
               
               Věra JOUROVÁ
            
         
         
            (1)  OL L 130, 2019 5 17, p. 55.